Suomessa on 200 yritystä, jotka vievät koulutusta maailmalle noin 300 miljoonalle eurolla vuodessa. Rahapotista valtaosa kertyy oppimateriaalien myynnistä.

Vuonna 2013 perustettu Finland University tarjoaa koulutusta. Osakeyhtiön takana ovat Åbo Akademin, Tampereen, Turun ja Itä-Suomen yliopistot.

”Myynti on vielä kioskikauppaa”, toimitusjohtaja Pekka T. Saavalainen kuvaa.

”Mutta kasvu on ollut 200 prosenttia vuodessa.”

Yritys järjestää täsmäkoulutusta muun muassa saudiarabialaisille, thaimaalaisille ja brasilialaisille opettajille. Osa opetuksesta tapahtuu Suomessa, osa kohdemaassa.

Saavalainen sanoo, että koulutusviennin suurin potentiaali on kuitenkin tutkintojen myynnissä.

Suomessa on yli 20 000 ulkomaista opiskelijaa. Finland Universityn toimitusjohtaja uskoo, että ajan mittaan määrän voisi nostaa sataantuhanteen korkeakouluissa ja ammattikorkeakouluissa.

”Lukukausimaksuista kertyisi yksin miljardin liikevaihto”, Saavalainen sanoo.

”Kun lasketaan lisäksi asumisen ja elämisen kustannukset, vaikutus Suomen koko talouteen olisi vähintään kaksi miljardia euroa.”

On ennustettu, että lähitulevaisuudessa seitsemän miljoonaa opiskelijaa lähtee vuosittain ulkomaille.

Finland Universityn markkinointi keskittyy kolmelle ilmansuunnalle: Venäjälle, Kiinaan ja Kaakkois-Aasiassa Thaimaahan, Vietnamiin ja Indonesiaan.

”Niistä maista lähtijöitä on eniten, ja myös kasvu on nopeinta.”

Hyvän tahdon eleenä stipendejä ulkomaisille opiskelijoille?

Suomalaisten korkeakoulujen ja ammattikorkeakoulujen opetus on korkeatasoista ja tasalaatuista, Saavalainen sanoo. Ja ulkomaiset tutkinnon suorittajat patistavat parantamaan edelleen opetusta.

”Silloin myös suomalaiset opiskelijat hyötyvät.”

Valtion rooli koulutusviennin tienraivaajana on tärkeä. Esimerkiksi Saudi-Arabiassa Suomen opetusministeri oli ”se kummisetä, joka takasi laadun”.

Saavalainen muistuttaa, että monet valtiot myös subventoivat kansainvälistä koulutustoimintaa. Finland University myy osakasyliopistojen koulutusta markkinaehtoisesti, ilman veronmaksajien tukea.

”Siksi emme ole kilpailukykyisiä kaikilla markkinoilla.”

Finland Universityn toimitusjohtaja toivoo valtiolta lisää työntöapua: automaattinen työlupa kaikille valmistuneille ja stipendejä ulkomaisille opiskelijoille hyvän tahdon eleenä.

Saavalaisen mukaan stipendejä ei tarvitse olla paljon eikä summien suuria.

”Mutta stipendeillä saisi globaalin huomion, opiskelijat kiinnostumaan Suomesta.”